text: Но и колата не е гаранция. Аз имам кола, но пак не бях поканен. Какво нещо! И двамата сме от Пазарджик, горе-долу на едни години сме, той е почнал като ватман, наша милост мъчеше известно време монтьорлъка… Различава ни само сексуалната ориентация, но той кара „Мазерати”, а ний кога караме, кога бутаме… Излиза, че изборът на сексуална ориентация е по-важен от професионалната.
  „Стандарт” съобщава, че се изгубила най-възрастната жена у нас – 114-годишна баба от павликенското село Горна Липница. Никъде я нямало. В Горна Липница викат, че не знаели за такава жена. Обаче регистрите на статистиката показват, че тя е там и е на 114 г. И това не е изолиран случай. В съседното село Михалци липсвал 113-годишен дедко, който по данни на статистиката трябва да живее там.
  Писах им на статистиката къде да ги търсят. Трябва първо да се провери във фризерите. По-лани вестниците съобщиха, че в Италия са установени 5 670 случая на столетници, които се пазят във фризер с цел да им се прибират пенсиите. Те у нас едни пенсии, де… Пък и токът все по-скъп… Все фактори, които много снижават нормата на печалба и правят тоя бизнес нерентабилен. Но е възможно отделни граждани да са се изкушили, къде за парите, къде по сантиментални причини…
  „Труд” пише, че в Пловдив Иван Костов рекъл: "Чудим се с какъв акъл се отказват (гражданите – бел. Т.Ф.) от протегнатата им ръка за помощ с аргумента, че си имали своя политика и я следвали. Това тяхното не е политика, а колебания." „Костов, пишат колегите, изрази учудването си от самочувствието и самонадеяността на управляващите.”
  Ама какво има да се учудва, бе! Сещам се как учениците на древногръцкия философ Зенон Елейски го запитали: „Учителю, защо ти, който знаеш много повече от нас, много повече се съмняваш?” Пък той им начертал един голям и един малък кръг на пясъка и им рекъл: „Големият кръг са моите знания, а малкият вашите. Но и двата кръга са ограничени, извън тях има много неизвестни. Обиколката на голямата окръжност, т.е. моите знания, е по-голяма - следователно и границата на моите знания с неизвестното е по-голяма от вашата. От тук идват и повечето ми съмнения.”
  Та искам да кажа, че ако знанията ти клонят към точка, то те на практика не раждат съмнения. В случая с някои дейци на ГЕРБ хващаме природата направо на местопрестъплението така да се каже… Помислете си, с какво граничи една Тетка Цачева например?!
  Но пък от друга страна Костов обвинява Бойко в нерешителност, в колебания. А ние сме забелязал, че именно многото четене прави човека нерешителен. Съмненията идват от знанието, не от невежеството. Невежият се съмнява много рядко, толкова рядко, че почти не се случва… Но доколкото е известно, Бойко не е чел чак толкова много, че да добие нерешителност по интелектуални причини.
  Тъй че си остава загадка. Лично аз съм склонен да мисля, че големият проблем му е в бандата кадри. Щото реформата трябва да се направи през законодателството, в НС. А в НС какво имаме? Тетка, Фидоска, Лъчо Мозъка, Краси Велчев... Тоя последния, чета, ашладисал ябълка да ражда и круши… Е, това ли искаме?! Не, тези са ялов клон в дървото на познанието.
  Като споменах Бойко, та се сещам, че излязла нова книга на Паулу Куелю. Сигурно ще се почудите каква е връзката между Бойко и Куелю. Сега ще ви кажа. През 2007 г. в „Експрес” бяхме колумнисти с Паулу Куелю и Бойко Борисов...” Може да не ви се вярва, но вашият д-р Филипов е писал страница до страница с такива личности като Куелю и Борисов! И покрай тях и на нас много ни се разшири аудиторията по посока на ония читатели, които като четат, си мърдат устните…
  „24 часа” съобщава: „Ще ни топлят с бинтове и крайници”. Инсинераторът в Александровска болница щял да бъде закачен към топлопреносната мрежа и изгаряните в него консумативи и ненужни вече крайници ще отопляват столицата. Според мен трябва и крематориумите да се подключат към „Топлофикация” и да стане „изгори, за да топлиш”… В Манчестър точно така направиха по-лани, подкачиха църквата към крематориума и по този начин и в последния си път покойниците служат на обществото. Мислех си, че на нас никога няма да ни дойде на акъла за една такава човешка топлина, ама ето, почнали сме да мислим в тая посока…
  Сигурно смятате, че едва ли толкова много крайници се режат в родината, че чак да се топлим с тях. Но бъркате. Още през далечната 2003 г., когато здравната реформата не беше набрала инерцията, която сега има, вестниците съобщиха, че само в Пловдив отрязали 700 крака за година. Само в Пловдив! Представяте ли си колко крака се режат годишно по цялата ни мила Родина?
  Сега като дойде новата министърка нещата ще си дойват по местата. Чухте ли как я намерил Бойко? На един разклон край Търново. И там на място поговорил с нея половин час и я одобрил за поста… Какво ли не може да се намери по разклоните у нас, понякога дори и указателни табели се намират. Е, лично на мен не ми се струва редно да се събират кадрите по пътищата, но като няма друг начин…
  Премиерът вика по телевизора, че било много трудно с кадрите. „В държавата, вика, има изключително малко неоцапани хора.” И той като един Диоген ходи с фенер (службите) в ръка и търси човека. И няма, и няма…